Eksempler

=Eksempler=

For å illustrere hvordan jeg ser for meg at man kan fremme kreativitet, skaperkraft og deltakelse i et læringsmiljø ved å bruke wiki, ønsker jeg å skissere et opplegg jeg planlegger å gjennomføre med mine VG3 elever i faget medie- og informasjonskunnskap i forkant av vårens eksamen. I tillegg vil jeg gjøre rede for tidligere wikierfaringer både når det gjelder bruk av wiki i fag og i kollegialt samarbeid.

Wiki som del av eksamensforberedelse
Dette året har jeg vært borte fra skolen i forbindelse med studier og foreldrepermisjon. Jeg kommer tilbake til skolen 1. mai og skal blant annet ta over undervisningen av overnevnte VG3-gruppe. I den sammenheng og i forbindelse med arbeidet med denne mappeoppgaven, har jeg tenkt å gjennomføre et wikiprosjekt sammen med klassen som en del av forberedelsen til en eventuell eksamen.

I planleggingen av dette wikiprosjektet tok jeg utgangspunkt i den didaktiske relasjonsmodellen. Sentrale begreper i denne er som nevnt: Rammefaktorer, mål, innhold, arbeidsmetoder, evaluering og deltakerforutsetninger. Tankekartet under viser hvordan jeg har tenkt når jeg har planlagt prosjektet:

media type="file" key="Planlegging av Wikiprosjekt.swf" width="826" height="612" align="center"

En av **rammefaktorene** i prosjektet jeg skal i gang med, er at elevene har kort tid på seg til å i samarbeid med meg og tildels med vikaren som har hatt dem dette skoleåret, til å ferdigstille wikien. Vi skal produsere en wiki som gir en oversikt over alle hovedtemaene de har vært igjennom i år, og som er aktuelle i forbindelse med eksamen. Andre tekniske rammefaktorer er nettilgang og tekniske forhold.


 * Målet** i denne sammenheng er å lage en nettbasert oversikt som elevene kan være med å bygge ut, med de læringsmessige gevinster en slik arbeidsprosess har. I følge læreplanen er det et mål i dette faget at elevene skal "skape og presentere egne medieprodukt i ulike kombinasjoner av tekst, lyd og bilde og grunngi valg av medium og publiseringsform". Å bruke wiki til å skape en sammensatt tekst som kan brukes i forbindelse med eksamen, er en måte å jobbe med dette konkrete læreplanmålet. I tillegg står det i læreplanen at en grunnleggende ferdighet i dette faget når det gjelder bruk av digitale verktøy er å behandle juridiske og etiske utfordringer når det gjelder nettbruk. Dette blir selvsagt også et tema når man bruker wiki i undervisningen.


 * Innholdet** i wikien blir temaer som er aktuelle i forbindelse med eksamen; altså en spissing av læreplanen på en oversiktlig måte. **Arbeidsmetodene** kommer til å inkludere idémyldring, diskusjon, innhenting av fagstoff, søk etter aktuelle visuelle og auditive effekter, produksjon av innhold og en konstant **evaluering** av innholdet, da i regi av meg som lærer. Dette i tråd med sosiokulturell læringsteori og Bruners teori om støttende stillas. **Deltakerforutsetninger** handler om elevenes kunnskap når det gjelder faglig forståelse og deres evne til å ta i bruk wiki som arbeidsform. Jeg må samarbeide med vikaren min for å få mer oversikt over deltakerforutsetningene før jeg legger den endelige planen for denne gruppas wikiproduksjon.

Jeg tror at et slikt prosjekt som jeg har skissert ovenfor vil være nyttig i forbindelse med eksamen. Det vil bidra til elevaktivitet, kreativitet og skaperkraft, og elevene kan bruke skaperkraft i fellesskap slik at summen av kunnskapen blir optimal slik Lund viser til i sin artikkel.

Tidligere erfaringer
Selv har jeg blant annet deltatt i wikier opprettet av teamkollegaer på studieretning for medier og kommunikasjon. Selv om det finnes utallige eksempler på at wiki har blitt brukt som arbeidsform på ulike trinn og i ulike fag, velger jeg å begrense omfanget i denne oppgaven til å eksemplifisere med wikier som er aktuelle i min skolehverdag.

Intensjonen bak de tre følgende wikiene var at de skulle være en ressurs i forbindelse med eksamensforberedelse av tverrfaglig praktisk-muntlig eksamen. Studieretning for medier og kommunikasjon består av flere ulike fag, men disse fordrer en høy grad av tverrfaglighet både når det gjelder produksjon, teori og i eksamenssammenheng. En av fordelene med å lage slike wikier i som det vises til nedenfor er at man i forkant av den tverrfaglige eksamenen kan tilfredsstille behovet for å trekke inn kunnskap fra ulike fag og sammenstille dem. Det lar seg vanskelig gjøre med skolens LMS der fagstrukturen er fastlagt og innholdsproduksjonen er hierarkisk. En annen fordel er at man ved å bruke wikier med tverrfaglig innhold tydeliggjør ovenfor elevene krysspunkter i læreplanene samtidig som wikien kan gi en oversikt over fagstoffet. Dette fordrer selvfølgelig at wikien er godt utbygd og at samtlige lærere som underviser i de ulike fagene er med i utviklingen av wikiene. I de tre følgende wikiene fungerte dette i ulik grad.

1MK Vardafjell vgs 2MK Vardafjell vgs 3MK Vardafjell vgs

 Et annet eksempel er wikien mitt team ønsket å bruke til læreplankonkretisering – altså en wiki for lærere. Denne har vi ikke klart å "blåse liv i", men dersom vi og gjerne medielærere på andre skoler i fylket hadde deltatt aktivt i den, kunne den ha vært et godt verktøy for oss og for fylkets fagforum når det gjelder konkretisering av læreplanen:

Konkretisering av læreplaner på MK